Nicholsonse koester

Die Nicholsonse koester (Anthus nicholsoni) is 'n algemene maar gelokaliseerde standvoël wat hoofsaaklik op oop, klipbesaaide heuwelhange in grasveld en savanne voorkom. Die spesie kom een-een of in pare voor en sit dikwels op rotse, struike of bome. Hulle behoort tot 'n spesie-kompleks met 'n uitgestrekte verspreiding in Afrika en Suid-Asië, wat vroeër onder Anthus similis (Engels: long-billed pipit) verenig is. Die Nicholsonse en miombokoesters word nou egter as aparte spesies in hierdie kompleks beskou. Die Nicholsonse koester is feitlik tot Eswatini, Suid-Afrika, Lesotho en Namibië beperk, waar hul verspreiding dié van kliprandjies, koppies en berghange volg, van seevlak tot in die Lesotho-hoogland. Die voël is 19 cm groot en weeg 30 gram. Dit is vernoem na Francis Nicholson (1843-1925), 'n Engelse katoenhandelaar en amateur-ornitoloog wat 'n belangstelling in die Motacillidae gehad het. In Engels staan dit as "Nicholson's pipit" bekend.

Subspesies
Vyf subspesies word erken:
 A. nicholsoni nicholsoni — Noordwes tot benede-Oranjerivier
 A. nicholsoni leucocraspedon Reichenow, 1915 — Khomas-hoogland en omstreke
 A. nicholsoni petricolus Clancey, 1956 — Transvaal, Eswatini, noord-Vrystaat, KwaZulu-Natal, Lesotho-hoogland
 A. nicholsoni palliditinctus Clancey, 1956 — Kaokoveld
 A. nicholsoni primarius Clancey, 1990 — Wes-Kaap, Oos-Kaap en suidelike Noord-Kaap en Vrystaat

Galery

 Sien ook 
 Alfabetiese lys van Suid-Afrikaanse voëls
 Lys van Suid-Afrikaanse voëls (gegroepeer)
 Lys van Suider-Afrikaanse voëls volgens wetenskaplike name

 Verwysings 

 Bronnelys 
 Sasol Voëls van Suider-Afrika. Struik Nature. Vierde Uitgawe 2011. 

Kategorie:Koesters